Zagreb, 12. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Kristine Prša, zamjenice gradonačelnika Grada Gospića za davanjem mišljenja Povjerenstva,** na 62. sjednici, održanoj 12. rujna 2019.g,. daje sljedeće:

**MIŠLJENJE**

1. **Grad Gospić može stupiti u poslovni odnos s Obiteljskim poljoprivrednim gospodarstvom (u daljnjem tekstu: OPG) čiji nositelj je brat dužnosnice Kristine Prša, zamjenice gradonačelnika Grada Gospića, ukoliko navedena dužnosnica te Grad Gospić postupe sukladno uputama Povjerenstva iz ovog mišljenja, a u cilju izbjegavanja sukoba interesa.**
2. **Dužnosnica Kristina Prša dužna je članovima Gradskog vijeća Grada Gospića deklarirati okolnost da je OPG, čiji nositelj je brat dužnosnice,** **podnio zahtjev za dodjelu potpora u poljoprivredi i ruralnom razvoju Grada Gospića u 2019.g. Istu okolnost Grad Gospić je dužan javno objaviti na svojim internetskim stranicama. Dužnosnica je također obvezna izuzeti se od svakog, pa i posrednog, oblika sudjelovanja u provedbi postupka javnog poziva za dodjelu potpora u poljoprivredi i ruralnom razvoju.**
3. **U cilju otklanjanja svake sumnje da je na dodjelu potpore OPG-u, čiji nositelj je dužnosničin brat, utjecala okolnost da dužnosnica u Gradu Gospiću obnaša dužnost zamjenice gradonačelnika, u slučaju da Grad Gospić istovremeno uz zahtjev brata dužnosnice zaprimi još jedan ili više zahtjeva koji ispunjavaju uvjete iz javnog poziva, a raspoloživa sredstva za potpore u poljoprivredi i ruralnom razvoju nisu dostatna za udovoljavanje svim istovremeno podnesenim zahtjevima, prednost bi trebalo dati drugom/im podnositeljima zahtjeva.**
4. **Dužnosnica, odnosno Grad Gospoić dužni su prije stupanja u poslovni odnos, dostaviti Povjerenstvu dokumentaciju iz koje je vidljivo kako su provedene upute Povjerenstva.**
5. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Prša, zamjenica gradonačelnika Grada Gospića. U knjigama ulazne pošte zahtjev je zaprimljen 2. rujna 2019.g. pod poslovnim brojem 711-U-3045-M-125/19-01-1 te se povodom istog vodi predmet broj M-125/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika utvrđeno je da Kristina Prša obnaša dužnost zamjenice gradonačelnika Grada Gospića u mandatu 2017.-2021., počevši od 12. lipnja 2017.g., te je stoga povovodm obnašanja navedene dužnosti obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da Grad Gospić svake godine objavljuje Javni poziv za dodjelu potpora u poljoprivredi i ruralnom razvoju Grada Gospića koji je otvoren za sve građane koji imaju prebivalište na području Grada, a čiji je OPG prijavljen u Upisniku poljoprivrednih gospodarstava ili čije je trgovačko društvo/obrt registrirano za obavljanje poljoprivredne djelatnosti. Dužnosnica nadalje navodi da se njena obitelj već godinama bavi proizvodnjom mlijeka, a OPG je prijavljen u Upisnik od 2003.g. kada je nositelj istog bio otac dužnosnice, dok je od 2019.g. nositelj OPG-a dužnosničin brat. Dužnosnica pojašnjava da njezin brat namjerava prijaviti OPG čiji je nositelj za dodjelu potpore Grada Gospića, konkretno mjeru 10 Razvoj stočarstva i peradarstva, Aktivnost 1. Potpora za uzgoj mliječnih krava te od Povjerenstva traži mišljenje i uputu za postupanje.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, brat dužnosnice je član obitelji dužnosnika u smislu ZSSI-a.

Stavkom 3. istog članka propisano je da su nositelji samostalnih djelatnosti poslovni subjekti u smislu ZSSI-a te se stoga nositelji obiteljskog poljoprivrednog gospodarstva smatraju poslovnim subjektima u smislu ZSSI-a.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo je izvršilo uvid u Javni poziv za dodjelu potpora u poljoprivredi i ruralnom razvoju Grada Gospića u 2019.g. te utvridlo da je isti raspisao gradonačelnik Grada Gospića dana 18. srpnja 2019.g. Predmet navedenog Javnog poziva je prikupljanje zahtjeva za dodjelu sredstava potpore temeljem Programa potpora u poljoprivredi i ruralnom razvoju Grada Gospića za razdoblje 2019.-2022.g. U javnom pozivu se nadalje utvrđuju vrste, visina i uvjeti za dodjelu potpora za svaku pojedinu mjeru. Tako su za mjeru pod rednim brojem 10. Razvoj stočarstva i peradarstva predviđene 3 aktivnosti. Pod rednim brojem 1. je predviđena aktivnost Potpora za uzgoj mliječnih krava. Za navedenu aktivnost najviši iznos godišnje potpore po korisniku dodjeljuje se sukladno količini predanog mlijeka u prethodnoj kalendarskoj godini, i to: 3.000,00 kn za korisnika koji je predao 10.000 do 15.000 l mlijeka, 5.000,00 kn za korisnika koji je predao 15.000 do 50.000 litara mlijeka te 7.000,00 kn za korisnika koji je predao više od 50.000 litara mlijeka. Uvjeti za dodjelu sredstava potpore su: da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava te trgovačko društvo i obrt, registrirani za obavljanje poljoprivredne ili prerađivačke djelatnosti, te imaju prebivalište, odnosno sjedište na području Grada Gospića. Za potporu iz aktivnosti 1. korisnici su obvezni predati dokaz o predanoj količini mlijeka u prethodnoj kalendarskoj godini.

Javnim pozivom je nadalje određeno da će se sredstva potpore doznačiti korisnicima radi sufinanciranja dijela troškova realizacije programa po načelu da jedan korisnik za svaku godinu provođenja programa može konkurirati za jednu ili više mjera te da može ostvariti maksimalni iznos potpore od 50.000,00 kn.

Javni poziv otvoren je do iskorišenja sredstava osiguranih u proračunu Grada za tekuću godinu, a najkasnije do 31. listopada 2019.g.

Javnim pozivom je također određeno da ukoliko se utvrdi da korisnik dobivena sredstva ne koristi namjenski ili se utvrdi da je priložio neistinitu dokumentaciju i podatke za odobravanje pomoći, od istog će se zatražiti povrat dodijeljenih sredstava u Proračun Grada Gospića.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Dužnosnica Kristina Prša je stoga, u svrhu jačanja transparentnosti u obnašanju javnih dužnosti i očuvanja vlastitog integriteta, obvezna članovima Gradskog vijeća Grada Gospića deklarirati da je OPG čiji nositelj je brat dužnosnice, podnio prijavu na javni poziv za za dodjelu potpora u poljoprivredi i ruralnom razvoju Grada Gospića u 2019.g. Istu okolnost Grad Gospić je dužan objaviti na svojim službenim internetskim stranicama. Na taj način skreće se pozornost članovima predstavničkog tijela Grada Gospića i zainteresiranoj javnosti na potrebu kontrole provedbe predmetnog javnog natječaja te, ukoliko dođe do isplate sredstava, na potrebu provođenja nadzora nad namjenskim trošenjem istih.

Dužnosnica je nadalje dužna izuzeti se od svakog, pa i posrednog, oblika sudjelovanja u provedbi predmetnog javnog poziva. Primjenom instituta izuzimanja u opisanoj situaciji otklanja se svaka sumnja da je dužnosnica Kristina Prša koristila dužnost zamjenice gradonačelnika Grada Gospića u cilju postizanja probitka povezane osobe.

S obzirom da je javni poziv za dodjelu potpora u poljoprivredi i ruralnom razvoju otvoren do iskorištenja sredstava osiguranih u proračunu Grada, a najkasnije do 31. listopada 2019.g., ukoliko Grad Gospić istovremeno uz zahtjev OPG-a čiji nositelj je dužnosničin brat zaprimi još jedan ili više zahtjeva koji ispunjavaju uvjete iz javnog poziva, a raspoloživa sredstva nisu dostatna za udovoljavanje svim istovremeno podnesenim zahtjevima, prednost bi trebalo dati drugom/im podnositeljima zahtjeva.

Povjerenstvo ističe da je dužnosnica, odnosno Grad Gospić kao tijelo u kojem dužnosnica obnaša dužnost, obvezna prije stupanja u poslovni odnos između OPG-a čiji nositelj je dužnosničin brat i Grada Gospića, dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice zapisnik sa sjednice Gradskog vijeća Grada Gospića na kojoj je dužnosnica deklarirala okolnost da se na predmetni javni poziv prijavio OPG čiji nositeljica je brat dužnosnice. Također je potrebno dostaviti ispis ili poveznicu na internetsku stranicu Grada Gospića na kojoj je objavljena navedena okolnost te dokumentaciju iz koje je vidljivo da dužnosnica Kristina Prša nije ni na koji način sudjelovala u predmetnom javnom pozivu (zapisnik Povjerenstva za dodjelu potpora u poljoprivredi i ruralnom razvoju, prijedlog odluke i odluku o dodjeli potpore OPG-u čiji nositelj je dužnosničin brat i sl.). Nadalje, potrebno je dostaviti popis svih prijava kojima eventualno nije udovoljeno, uz obrazloženje razloga zašto navedeni prijavitelji nisu ostvarili pravo na potporu.

Povjerenstvo će potom u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Kristina Prša, elektroničkom dostavom
2. Grad Gospić
3. Objava na internetskoj stranici Povjerenstva
4. Pismohrana